คลังสั่งธอส.เพิ่มเงินปล่อยกู้บ้านล้านหลัง
คลังไฟเขียวสั่ง ธอส. ขยายวงเงินบ้านล้านหลัง คาดเริ่มประกาศ ชื่อได้กู้วันนี้ และยื่นขอสินเชื่อต้นปีหน้า เริ่มรอบแรก 3 หมื่นล้าน
25 ธ.ค. 2561

คลังไฟเขียวสั่ง ธอส. ขยายวงเงินบ้านล้านหลัง คาดเริ่มประกาศ ชื่อได้กู้วันนี้ และยื่นขอสินเชื่อต้นปีหน้า เริ่มรอบแรก 3 หมื่นล้าน
นายสุรชัย ดนัยตั้งตระกูล ประธานธนาคารอาคารสงเคราะห์ (ธอส.) เปิดเผยว่า นายอภิศักดิ์ ตันติวรวงศ์ รมว. คลัง ได้มอบนโยบายให้ ธอส.ช่วยเหลือประชาชนที่ต้องการจะมีที่อยู่อาศัยให้ได้มากที่สุด เนื่องจากในการเปิดรับจองสิทธิโครงการบ้านล้านหลังรายละไม่เกิน 1 ล้านบาท เมื่อวันที่ 23 ธ.ค.ที่ผ่านมา มีประชาชนยื่นเอกสารเพื่อขอสินเชื่อกว่า 1.3 แสนล้านบาท สูงกว่ากรอบวงเงินที่เดิมตั้งไว้ 5 หมื่นล้านบาท
ทั้งนี้ รมว.คลังสั่งให้ ธอส.สรุป ยอดผู้ขอสินเชื่อและให้เสนอแผนขยาย วงเงินปล่อยกู้และระยะเวลาโครงการออกไป เพื่อเสนอให้สำนักงานเศรษฐกิจการคลัง (สศค.) พิจารณาก่อนเสนอ คณะรัฐมนตรี (ครม.) เห็นชอบขยายโครงการต่อ
นายฉัตรชัย ศิริไล กรรมการผู้จัดการ ธอส. กล่าวว่า ในวันที่ 25 ธ.ค.นี้ ธอส. จะประกาศรายชื่อผู้ผ่านคุณสมบัติผู้ได้สิทธิกู้บ้านล้านหลังทาง www.ghbank.co.th รวมถึงการส่งข้อความอัตโนมัติ (เอสเอ็มเอส) พร้อมให้ผู้ที่มีสิทธิสามารถยื่นขอสินเชื่อได้ตั้งแต่วันที่ 2 ม.ค. 2562 หรือภายใน 90 วัน และยืนยันว่าผู้ที่มี รายชื่อติดบัญชีเครดิตบูโรยังมีสิทธิเข้าร่วมโครงการบ้านล้านหลังได้